เอ็มเอฟซีเปิดขายกองทุนI-REITsซื้อหุ้นอสังหาฯทั่วโลก
เอ็มเอฟซีเตรียมเปิดขายกองทุนอสังหาฯทั่วโลกมูลค่าโครงการ 1,000ล้านบาทวันที่ 15-25มิ.ย.&nbsp;
14 มิ.ย. 2553

เอ็มเอฟซีเตรียมเปิดขายกองทุนอสังหาฯทั่วโลกมูลค่าโครงการ 1,000ล้านบาทวันที่ 15-25มิ.ย. 
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  กล่าวว่า เอ็มเอฟซี เตรียมเปิดขายกองทุนเปิดเอ็มเอฟซี อินเตอร์เนชั่นแนล เรียลเอสเตทฟันด์ หรือ I-REITs มูลค่าโครงการ 1,000 ล้านบาท ระหว่างวันที่ 15-25 มิ.ย. นี้ 
ทั้งนี้ กองทุนดังกล่าวเน้นการลงทุนในกลุ่มอุตสาหกรรมอสังหาริมทรัพย์ต่างประเทศเพียงหมวดเดียว โดยลงทุนในตราสารของกองทุนอสังหาริมทรัพย์ในประเทศต่างๆ ทั่วโลก เช่น Exchange Traded Fund ภายใต้อุตสาหกรรมอสังหาริมทรัพย์ Real Estate Investment Trusts และ Property Fund เป็นต้น รวมถึงหุ้นภายใต้กลุ่มอุตสาหกรรมอสังหาริมทรัพย์ทั่วโลก โดยมีการป้องกันความเสี่ยงด้านอัตราแลกเปลี่ยนตามความเหมาะสมกับสภาวการณ์ตามดุลยพินิจของผู้จัดการกองทุน 
นายพิชิต กล่าวว่า ช่วงนี้จังหวะการลงทุนที่เหมาะสมที่จะเข้าไปลงทุนใน REITs เพื่อสร้างผลตอบแทนที่ดีจากการเติบโตของ REITs นอกจากนี้ การลงทุนใน REITs ยังเป็นอีกหนึ่งหลักทรัพย์ที่สามารถการกระจายความเสี่ยงของพอร์ตการลงทุนของนักลงทุนได้นอกเหนือจากการลงทุนในหุ้นและตราสารหนี้
“จากผลกระทบของวิกฤตซับไพร์มในช่วงกลางปี 2550 ที่ผ่านมา ทำให้ REIT หรือ Real Estate Investment Trusts ซึ่งเป็นการลงทุนโดยตรงในอสังหาริมทรัพย์หลายประเภททั่วโลก โดยมีการปรับตัวลดลงกว่า 77% จากระดับสูงสุด ซึ่งถือเป็นช่วงจังหวะที่ดีในการเข้าลงทุนในทรัพย์สินราคาถูกที่มีการปรับมูลค่าตลาดลงในขณะที่มูลค่าที่แท้จริงในตลาดอสังหาริมทรัพย์ต่างๆ ยังคงมีอยู่” นายพิชิต กล่าว
นอกจากนี้ นายพิชิต ยังกล่าวอีกว่า การฟื้นตัวของเศรษฐกิจโลกจะเป็นปัจจัยหนุนที่สำคัญต่อกลุ่มธุรกิจอสังหาริมทรัพย์ให้มีการเติบโตได้ โดยคาดว่า REITs ในช่วง 2- 4 ปีจากนี้ จะมีการขยายการลงทุนผ่านการเพิ่มเม็ดเงินลงทุนใหม่ ในการทยอยซื้ออสังหาริมทรัพย์อย่างต่อเนื่องเพื่อหาโอกาสในการลงทุนในทรัพย์สินที่มีคุณภาพและมีศักยภาพในการสร้างรายได้อยู่ในต้นทุนในการเข้าซื้อที่ต่ำ เพื่อขับเคลื่อนให้มีการเติบโตของรายได้และมูลค่าของอสังหาริมทรัพย์เพิ่มขึ้นได้ในอนาคต
กองทุนเปิด I-REITs เหมาะสำหรับผู้ลงทุนที่ต้องการลงทุนในกลุ่มอุตสาหกรรมอสังหาริมทรัพย์ต่างประเทศ เพื่อโอกาสในการสร้างผลตอบแทนที่ดี และกระจายการลงทุน โดยสามารถยอมรับความเสี่ยงจากการลงทุนในต่างประเทศได้ และมีความรู้ความเข้าใจปัจจัยต่างๆ ที่มีผลกระทบต่อธุรกิจอสังหาริมทรัพย์ ภาพรวมเศรษฐกิจและการลงทุนในต่างประเทศ